মা হলেন অভিনেত্রী নেহা ধুপিয়া। রবিবার সকালে তিনি এক কন্যা সন্তানের জন্ম দিলেন। মা ও শিশু দু’জনেই ভাল আছে। 
এক সর্বভারতীয় সংবাদমাধ্যমে প্রকাশিত এক প্রতিবেদন থেকে জানা যাচ্ছে, ‘উওমেনস হসপিটাল’-এ ভর্তি করা হয়েছিল তাঁকে। সেখানেই জন্ম নিল অঙ্গদ বেদী ও নেহা ধুপিয়ার প্রথম সন্তান। 
প্রসঙ্গত, গত মে মাসে চার হাত এক হয়েছিল তাঁদের। এর পরই কানাঘুষো শোনা গিয়েছিল, নেহা নাকি বিয়ের আগেই গর্ভবতী হয়েছিলেন। সেই সময় এমন গুঞ্জনে প্রবল রেগেছিলেন অঙ্গদ। জানিয়ে দিয়েছিলেন, এই ধরনের কথা তিনি মোটেই পছন্দ করছেন না। পরে অঙ্গদই সবাইকে জানিয়ে দেন, গুজবটা সত্যি। মা হতে চলেছেন নেহা।
গত মাসেই অনুষ্ঠিত হয়েছিল নেহার ‘বেবি শাওয়ার’। শুরু হয়েছিল পরিবারের নতুন অতিথির জন্য অপেক্ষা। অবশেষে সেই প্রতীক্ষা পূর্ণতা পেল রবিবাসরীয় সুসংবাদে।